CELEX: 32010D0143
Language: bg
Date: 2010-03-05 00:00:00
Title: 2010/143/ЕС: Решение на Комисията от 5 март 2010 година относно финансово участие на Съюза за спешните мерки за борба с везикулозната болест по свинете в Италия през 2009 г. (нотифицирано под номер C(2010) 1192)

6.3.2010   
            
            
               BG
            
            
               Официален вестник на Европейския съюз
            
            
               L 56/12
            
         РЕШЕНИЕ НА КОМИСИЯТА
   от 5 март 2010 година
   относно финансово участие на Съюза за спешните мерки за борба с везикулозната болест по свинете в Италия през 2009 г.
   (нотифицирано под номер C(2010) 1192)
   (само текстът на италиански език е автентичен)
   (2010/143/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 3, параграф 4 от него,
   като има предвид, че:
   
               (1)
            
            
               С Решение 2009/470/ЕО се определят процедурите, уреждащи финансовото участие на Съюза при изпълнението на конкретни ветеринарни мерки, включително спешни мерки. Съгласно член 3, параграф 2 от посоченото решение държавите-членки се ползват от финансово участие, при условие че се прилагат мерки за ликвидиране на везикулозната болест по свинете.
            
         
               (2)
            
            
               Везикулозната болест по свинете e инфекциозно вирусно заболяване по свинете, което е клинично неотличимо от болестта шап, и по тази причина създава смущения в търговията в рамките на Съюза и в износа за трети страни.
            
         
               (3)
            
            
               През 2009 г. в Италия възникнаха огнища на везикулозна болест по свинете. Повторната поява на това заболяване представлява сериозен риск за добитъка в Съюза. Италия предприе мерки за овладяване на огнищата в съответствие с член 3, параграф 2 от Решение 90/424/ЕИО на Съвета (2).
            
         
               (4)
            
            
               В случай на поява на огнище на везикулозна болест по свинете съществува риск болестотворният агент да се разпространи както в други свиневъдни стопанства в същата държава-членка, така и в други държави-членки и в трети държави посредством търговията с живи свине или с продукти от тях.
            
         
               (5)
            
            
               С Решение 2005/779/ЕО на Комисията от 8 ноември 2005 г. относно ветеринарномедицинските мерки за защита срещу везикулозна болест по свинете в Италия (3) се определят ветеринарномедицинските мерки по отношение на везикулозната болест по свинете за регионите на Италия, признати за незасегнати от везикулозна болест по свинете, и за регионите, които не са признати за незасегнати от посочената болест. Италианските органи изпълниха изискванията за предоставяне на информация, предвидени в член 11 от посоченото решение.
            
         
               (6)
            
            
               В член 3, параграф 6, първо тире от Решение 2009/470/ЕО се установяват правила относно процента от направените от държавата-членка разходи, който може да бъде покрит чрез финансовото участие от страна на Съюза.
            
         
               (7)
            
            
               По отношение на изплащането на финансовото участие на Съюза за спешните мерки за ликвидиране на везикулозната болест по свинете се прилагат правилата, определени с Регламент (ЕО) № 349/2005 на Комисията от 28 февруари 2005 г. за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (4).
            
         
               (8)
            
            
               Италия изпълни изцяло всички свои технически и административни задължения, определени в член 3, параграф 4 от Решение 2009/470/ЕО и в член 6 от Регламент (ЕО) № 349/2005.
            
         
               (9)
            
            
               На 21 май 2009 г. и на 10 юни 2009 г. Италия представи оценка на разходите, направени във връзка с предприемането на мерки за ликвидиране на везикулозната болест по свинете.
            
         
               (10)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Финансово участие на Съюза за Италия
   На Италия може да бъде предоставено финансово участие на Съюза за някои направени от нея разходи при предприемането на мерки съгласно член 3, параграф 2 от Решение 2009/470/ЕО за борба с везикулозната болест по свинете през 2009 г.
   Член 2
   Адресат
   Адресат на настоящото решение е Италианската република.
   
      Съставено в Брюксел на 5 март 2010 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 155, 18.6.2009 г., стр. 30.
   
      (2)  ОВ L 224, 18.8.1990 г., стр. 19.
   
      (3)  ОВ L 293, 9.11.2005 г., стр. 28.
   
      (4)  ОВ L 55, 1.3.2005 г., стр. 12.